辛弃疾
周氏敬荣堂诗
泰伯古至德，以逊天下闻。
周公去未远，二叔乃流言。
春风棠棣萼，秋日脊令原。
岂无良友生，岁晏谁急难。
当年召公诗，虑缺兄弟恩。
贤哉首阳子，此粟久不餐。
末俗益可嗟，有货无天伦。
仓卒竞锱铢，或不暇掩亲。
朝从官府去，暮与妻妾论。
手植父桑枯，俄顷楚越分。
口泽母杯圈，改作唇齿寒。
我观天地间，孰不知爱身。
有伐其左臂，那复右者存。
君看百足虫，至死身不颠。
一矢折甚易，累十力则艰。
世其有不知，利欲令智昏。
周君千载士，金玉四弟昆。
状如商山皓，雍雍古衣冠。
又如孔门科，行义皆可尊。
我行前冈上，人指孝友门。
邀我饮其家，本末能具陈。
我家所自出，嘉佑刘三元。
至今起俗说，闻者薄夫醇。
逮我先君子，仁孝俭且文。
室有相乳猫，庭有同心兰。
推梨更逊枣，左右儿曹欢。
尺布与斗粟，咄哉彼何人。
比屋二百年，试比东西隣。
东家余破釜，西里今颓垣。
萁豆自煎煮，拔地无本根。
逼逼守遗戒，岂不在子孙。
矧复学圣贤，遑恤后富贫。
谁书百忍字，何不一笑温。
我老悲古道，闻此摧肺肝。
洗盏前致词，福善天匪悭。
圣朝重揖逊，欲尧舜此民。
请君大其门，车马行便蕃。
长歌谪仙李，茂记文公韩。
我诗聊复再，语拙意则真。
此书君勿嗤，傥俟采诗官。